khistorydata/jeongjo-sjw-relations huggingface dataset:
정조 19년 · 목
假注書具得魯書啓以爲臣敬奉傳敎馳往傳諭于時原任大臣則領議政洪樂性以爲趙時淳合施之律臣於昨日獻議不能指的仰對致有更詢伏不勝惶恐臣纔經重病之後凡於事情全未量  度而至於更査則繡啓旣在再査之後似無更爲按査之端矣時淳旣有拿命亟令王府嚴覈得情從重勘斷以謝塡壑之冤魂以懲不法之長吏恐合事宜云左議政兪彥鎬以爲趙時淳身爲牧民之官莫念分憂之責乃使無辜之民塡于溝壑者多至六十餘人及其掩埋之際少無惻怛之心至使枯骸暴露於草莽今以繡啓觀之其慘愕景色有不忍想只此一節罪不容誅至若賑穀移錄與文簿欺更等事猶屬細故論其罪狀正合於大典通編所云不用心賑救多致物故者重論之文而不善掩骸又添一罪宜從重論減死島配在所不已而至於杖刑則移錄等罪直以贓論或涉過中杖刑一款似宜參酌而第見繡啓不惟多失格例雖以本事言之旣曰餓死則事當招問里掌與死者妻子詳覈其得病月日死亡形證而不此之爲但曰幾人疏忽莫甚而亦不可屢煩行査以益損繡衣之體臣意則時淳旣有拿來之命嚴問得情後施以島配之律恐宜云右議政蔡濟恭以爲今年賑事之宵旰憂慮玉食靡甘東土臣庶孰不聞知雖宰五斗薄廩之邑者猶且恐懼奔走殫心撫恤捐瘠之報別無入耳況如羅州雄邑苟能一分念及於對揚拯出溝壑其所措辦何患無儲而乃以本州故牧使朴重圭之自辦賑資流來斂散之穀屢千石盡數括出敢以賑穀自備樣懸錄在渠則無損毫髮以賑則欲賭美名其爲情狀萬萬痛駭況且無告顚連之民枕藉以死而不少矜憐一委溝中至使骨髂暴露於草莽中論以人心則謂之全喪可也責以臣分則謂之無憚亦可也斷以當律在所不已而但所當之律臣非知律者何敢臆對聖詢之下亦不敢一味泯默則反覆參考雖曰律無明文唯是前人備置之賑穀稱以自備用盡無餘係是監守自盜這箇四字似若準備但念監守自盜本係一律一律王者所愼直斷以此似或過中依法典加一準字於監守之上一以示贓法之至嚴一以寓好生之大德恐合事宜云領府事金憙以爲趙時淳之罪杖配可也刑配亦可也而考諸通編旣無定律臣何敢臆對乎但於大明律殘毀及棄水中者杖六十徒一年枕藉溝中暴露草間者殆近五十人則時淳誠極殘忍矣論其罪犯豈但止於杖六十徒一年哉至於更査之當否今此繡啓旣在再査之後則恐宜只從其啓參酌勘處而不必更有行査之擧矣云判府事李秉模以爲趙時淳身居蒭牧之任名以賙賑立視顚連眞所謂挺刃無異又況自備那移之罪上添罪乎繡啓中應問諸條頗有疏漏而時淳旣有拿問之命嚴問捧遲晚施以島配之律爲宜云矣敎以諸說大體別無參差當依僉議另用重律而繡啓措語疑晦莫甚一處摘奸已近於百則一州遍察將以千計然則何貸趙時淳之一律不謝千人之無辜塡壑乎雖更遍察其數止此而已云則猶有多寡之別容或議到於次律乎待其拿來令該府出意見嚴覈得情及其照勘之時以諸大臣獻議粘連議讞事分付若或吞吐刑推得情斷不可已幷  以此意預爲嚴飭
정조 19년 · 강
濟州牧使李禹鉉以本島三邑畢賑馳啓命麰還代捧涼藿依狀請停退該牧向下施賞傳旨爻周願納人前縣監高漢祿特差大靜縣監仍用郡守履歷洪三弼梁聖範巡將陞差仍命整理穀涼藿代徵切勿擧論俾大小民人咸知慈恩所推
정조 19년 · 목
該牧使狀啓以爲昨年穡事實是振古所未有之酷歉去十月初四日前牧使沈樂洙設賑今四月十四日畢賑而昨冬以後民間赤立之勢殊無貧富之別第以初運之穀較諸應付之口實無排比之路故臣於莅任初强爲分六等以無依無土最可矜者付之曰給其餘飢口則隨其緩急鱗次付還而無土飢民之次次抄付者本州壯弱幷三千四百四十三口大靜縣壯弱幷四百十九口旌義縣壯弱幷一千三十六口通三邑壯弱合爲四千八百九十八口而以別下賑需皮牟一千八百二十七石零臣營記付牟米二百三十二石零鹽三十石拮據皮牟九十三石零租一百三十四石零鹽醬八十七石零大靜縣監鄭運躋拮據鹽醬十一石零旌義縣記付鹽十石本州願納人租二百七十六石零內壯一口一日折米五合弱一口一日折米三合依例間十日白給別下賑需入來之後元巡外別設一巡壯一口皮牟一斗二升弱一口皮牟八升分饋今月初巡分給之後早麥雖已就熟登場尙未及期故加設一巡而有土飢民之次次抄付者本州壯弱幷三萬五千五十六口大靜縣壯弱幷八千六百三十六口旌義縣壯弱幷一萬一千九百二十口通三邑壯弱合爲五萬五千六百十二口而以移轉白米一千八百六石皮牟五千四百四十八石租四千七百四十六石本土留儲米二千一百七十五石零間日還分賑餘別下皮牟三千一百七十二石零及整理廳特下租四千八百三十三石零皮牟三千五百石零則以白給繼巡分饋雖彼至愚之類亦知  慈宮恩澤之均被擧皆北望鼓腹攢祝感泣願納皮牟一百七十三石零租五十石以補賑之餘克補巡分之資移轉穀捧上成册及無土飢民分賑成册有土飢民人口穀總成册上送于各該司仍伏念今番賑事以初頭民情言之則一條生路惟靠移轉而又當八路同歉沿穀枵然之時雖使渠輩自爲之謀如願移粟勢所難必而聖恩天大一萬石元劃旣據優例五千包別下又推特恩其所以偏恤島民之盛德於斯至矣而整理錢換作穀一萬石特下於所望之外霈澤旁流天人助順許多船隻次第穩泊使彼溝壑之民厝之袵席之上王靈所曁大賑告訖而臣職忝分憂不善對揚以致捐瘠之夥然惶恐待罪而三邑麰麥快得免歉但昨秋以來當捧還上諸般身役一無所納今於麥登之後一時竝督則實非奠安慰撫之道還上則係是七八月民食之資故不可不準捧計料除番身役米則夏捧中折半停退以爲一分蠲恤之道移轉穀涼藿代捧自是已例而見今民間形勢與前大異所謂涼藿隨織隨採已盡賣食强令督納恐是行不得之政待明春退捧移轉皮牟則或全數或折半留作土還已成前例近以荐歉本土還總年年停減三邑還穀所餘無多今番皮牟一幷留作土還請竝令廟堂稟旨分付賑資願納本州人前縣監高漢祿以屢次願納受國厚恩之人又於今春傾其家貲出陸貿穀補賑之數至於三百石將校洪三弼願納穀物爲一百石大靜幼學梁聖範願納穀亦爲一百石諸人俱以窮海癡嗇之類能識輕財好施之義者極爲可尙○濟州牧元賑二十二巡合飢口三十八萬二千二十四分賑各穀一萬三千六百四十一石八斗內別下賑需皮牟一千六百四十七石三斗零整理廳特下租二千四百八十二石一斗零皮牟二千四十五石十一斗零移轉白米九百三十四石零租三千七十三石十三斗零皮牟二千三百八十七石十斗零賑廳牟米五百八十四石十二斗零牧官司倉米二百七十九石零願納租二十石皮牟一百三石六斗零○無土白給二十三巡合飢口三萬一千六百五十五分給各穀鹽醬幷二千九十石五斗零內別下賑需皮牟一千六百五十五石零本營記付牟米一百四十三石十一斗零拮據皮牟九十三石九斗零租一百二十六石二斗零願納租二百七十六石八斗零本營記付鹽三十石拮據鹽六十八石十三斗零甘醬六石四斗零大靜縣元賑二十二巡合飢口十三萬九千五百十六分賑各穀四千六百五十七石十一斗內整理廳特下皮牟六百十九石租八百十二石別下賑需皮牟五百十九石零移轉皮牟一千十四石八斗租八百石六斗白米一百九十七石十三斗營賑廳牟米五百六十五石十三斗零田米二十九石一斗願納皮牟七十石租三十石○無土白給二十三巡合飢口三千四百四十一分給各穀鹽醬幷二百三石零內別下賑需皮牟一百五十四石十三斗零營門記付麰米三十五石十四斗零拮據正租一石十四斗縣監拮據醬五斗零鹽十一石零旌義縣元賑二十二巡合飢口二十萬三千七百八十九分賑各穀七千六百五石十二斗零內別下賑需皮牟一千六石九斗零整理廳特下皮牟八百三十五石三斗零租一千五百三十九石三斗零移轉白米六百七十四石零皮牟二千四十五石十一斗零租八百七十一石十斗零營賑廳牟米六百三十三石四斗零○無土白給二十三巡合飢口六千七百三十九分給各穀鹽幷四百九石三斗零別下賑需皮牟三百二十七石二斗零營門記付牟米五十三石零拮據正租六石八斗零鹽十二石六斗零本縣記付鹽十石賑恤廳啓言觀此濟州牧使李禹鉉畢賑狀啓中以捐瘠夥然爲辭其不善對揚之飭烏可置而不論而賑還民之同爲白給不但諸道所無之例不過一時徼譽之資且本道土地瘠薄告歉頻仍而番創例後弊難遏該牧使令該府拿問處之三邑守令則捐瘠之罪厥犯惟均勞則有之別加參酌推考警責所不可已願納私賑旣有禁令則當依嶺南例還給而海島之人異於陸民若其眞箇出義之類則以致負心缺望之歎殊非激勸之道令該曹考例稟處賑餘皮牟之留作土還雖有已例涼藿代捧之引牟停退事係無前今已過節妨農則民情不可不念幷依狀請許施而待明春申飭準捧卽爲出送俾無消融之弊事請分付從之敎以捐瘠夥然之說無難登聞果甚駭然昨見狀本非不知嚴處而首實猶勝於匿瞞姑此循例啓下於卿廳卿之粘語深得體段而絕海異於內地非船粟莫可濟活去冬顑頷之塡溝安知不由於再運之後時乎其在無罪歲之意不可專責牧伯之不事事拿處姑爲參酌勞可掩罪而已陞敍過矣向下施賞傳旨及承傳令該房該曹爻周以別涇渭三百石願納人前縣監高漢祿則每每捐財番番傾貲海外土俗之能知存愛萬萬可尙特差大靜縣監仍用郡守履歷事分付吏曹使之除朝辭赴任時縣監令該曹口傳遞付軍銜他道則昨秋雖嚴禁島民之義氣豈或泥之況嚴禁之敎不及於該牧者乎百石願納人洪三弼梁聖範等可敵陸地之千包幷令兵曹巡將陞差後加資官敎口傳下批今日內成送有旨事令該房知悉整理穀萬包之特劃卽欲遠曁慈恩也豈比備例船運之穀物乎涼藿代徵一款  切勿擧論事分付而報辭豈敢不爲枚擧乎該牧使推考以其蕩滌之由申諭大小民人俾知此亦出於  慈恩所推
정조 19년 · 강
頒御製故忠武公李舜臣尙忠旌武碑印本
정조 19년 · 목
先是念忠武公李舜臣功節之卓然親掇其神道碑銘且倣宋富弼墓碑篆首之例篆其首曰尙忠旌武之碑命內閣集顏眞卿家廟碑字以書之  命湖西伯李亨元伐石以豎于其墓歲甲寅功告訖至是內閣粧進其搨本敎曰作帖一件作册一件不粧十二件內入作帖一件作册一件不粧四件西庫作帖一件作册一件外  奎章閣作册八件分藏于五處史庫內閣弘文館成均館
정조 19년 · 강
命十八日詣  景慕宮展拜仍留齋殿行二十二日展拜後還宮
정조 19년 · 목
敎曰坐齋之後出還宮服色掣肘當於十八日由  逌瞻門展拜仍留齋殿二十二日展拜後還宮令  該房知悉○敎曰十八日展拜時侍衛皆當以入  直爲之而別雲劍亦爲除之承旨一員守宮隨駕營門則出宮日壯勇大將率京軍二哨其翌日訓  將率出番軍二哨其餘二日禁御將輪領內外入直  步軍折半爲之事分付標下以各該營入直磨鍊事分付
정조 19년 · 강
禮曹判書閔鍾顯上疏賜批
정조 19년 · 목
疏略曰躋享大禮實是屢百年未遑之典而臣備員禮堂祗奉明命不圖在道之日伏承賞典之  頒下者特加臣崇政階臣聞命以來惝怳感激不省所措臣謹稽豐沛故事永興  本宮之肇稱正殿之新建俱在故相臣閔鼎重按道時伊後乙亥追附之禮又因北評事閔鎭厚之建白臣之不肖曾無一事可以追踵前武而惟其躬逢千一之會獲忝任使之末得以周旋於是地是禮斯爲臣平生之至榮至若銜命往來自是有司之常分而乃與諸臣均被殊渥私心惶忸已不勝言況於歲首  慶禮獲蒙恩資而今又益之以一品峻秩臣身盈滿之懼固不足恤而竊恐有捐於惜嚬笑重名器之政伏乞亟命收還以重恩典以安私分批以卿之從高祖故左議政文忠公按是道也承命與議於  宮號之新定殿宇之重修卿之曾祖故左參贊忠文公以評事還朝也贊成  聖后追祔之禮今行之以卿往釐宗伯之事者意在念舊在卿榮感果何如卿其勿辭行公
정조 19년 · 강
司直李相璜上疏賜批
정조 19년 · 목
疏略曰堂后記注外人不敢窺到而特因儀軌所重遇事考閱臣偶開一卷見有臣名在中卽前承旨蔡弘遠昨冬登筵時說話也弘遠以有臣戊申未徹之疏素避臣不與相見伊日奏對攙及此事而尾又結之曰某亦以非其本情送言於臣云云臣惝怳却顧莫知所以也人臣事君以直爲主左右牽掣不得自由始旣彈人旋又求解曰非我也僚議也此其人顧何如人也且彈人之父而求解於其子則抑謂爲其子者將喜而受之乎弘遠亦淸朝之士夫臣不敢待之之薄如此然而弘遠至以此發諸前席質言如彼意指所在誠莫舒究臣惟以一心直遂爲四字要符而橫加之言忽置臣於陰陽面背之間心跡兩乖身名大謬且史官記事將以傳之來後則後之覽此者必指點而笑曰彼夫也反復如是臣亦無辭以卞之臣不自鳴孰能諒臣本情哉伏乞下臣司敗與彼對卞如有情迹之一毫近似亟降鈇銊之誅以爲人臣反復者之戒焉批以爾之滾到直由先蔭大臣之向爾家如視已家亦出於念爾先故則爾之年前未徹  之疏必是隨僚聯參豈有眞箇禍心爾之本情之如此不待爾言孰不諒之況爾所云云於公座亦  非一二人參聽此所以蔡弘遠之先避而後不避而詳陳處義之異同於筵席提問之下者也爾忽拈出記注句語若將較卞然者爾之事萬萬駭然特軫賜絹之義姑不處分爾雖不惜爾身何忽記簪之私而突呈此疏乎駭然駭然矣
정조 19년 · 강
遞承旨李晉秀以申獻朝代之前望也
정조 19년 · 목
敎曰奉命承旨許遞前望單子入之待下批牌招察任承旨房仍右承旨爲推考房
정조 19년 · 강
遞判義禁洪秀輔刑曹參議徐配修
정조 19년 · 목
秀輔除拜過三日不爲出肅政院請推考仍卽牌招敎以許遞政院又以刑曹參議徐配修達夜催促終不承膺請推考敎以一欲伸廉處義似然許遞政官牌招開政擇差待下批牌招使之同參會推之坐
정조 19년 · 강
飭北靑府定配罪人鄭取善立程限讀誦
정조 19년 · 목
咸鏡監司趙宗鉉以北靑定配罪人鄭取善到配馳啓敎以嚴立程限火督突誦萬一一味泛泛幷與不飭之地方官難免重罪以此意令內閣嚴加關飭道臣
정조 19년 · 강
以李祖承爲兵曹參判祖承疏陳應避之嫌乞遞踏啓字以李益運代之尋遞之遞差參知金熙朝
정조 19년 · 목
祖承以判堂沈煥之爲其姨母夫辭遞也○因兵曹軍號敎曰此豈終夜呼行之語乎當該堂上遞差未  肅拜參判許遞前望單子入之待下批牌招入直
정조 19년 · 강
命松都公應下不足之數以海西附近邑米一千石移劃以爲取耗需用
정조 19년 · 목
備邊司啓言卽見開城留守李冕膺報本司辭緣則以爲本府會付米還分取耗以爲各樣公下而  元穀漸縮只餘十石趁今劃給然後  齊陵厚陵祭器修補及各樣恤典可以及時擧行依前例以付近邑所在米限一千五百石卽速劃給爲辭矣本府之以會付穀上下者俱係緊重不可不趁卽區劃而畿邑所在戶曹穀簿在在不敷無以準此數劃給請海西附近邑各衙門穀中以米一千  石分排移劃取耗需用之意分付本府留守及海西道臣允之
정조 19년 · 강
命江原道常賑穀給代條依該道伯狀請許施
정조 19년 · 목
備邊司啓言頃因江原前監司李勉兢狀啓給代之資講得可行無弊之方論理狀聞之意覆奏行會矣卽見該道臣狀啓則以爲甲戌改詳定後常賑穀五萬石移作備局句管盡分取耗年例給代矣屢經歉荒一年耗條不能當加下之數目今所餘不過一千二百餘石昨年詳定不足之代不可不及今變通而京司句管各衙門穀在在零星所謂有裕者不過帖別備而前有所仰請旣自備局已爲防啓則今不敢更爲擧論而第此給代係是時急不可已之事從他區劃實無其路本道還糶逐年元分外耗條會錄多爲五六千石少不下三四平石就此耗條中量宜給代則實爲公私俱便之道第其詳定用下加減無常加分多寡歲各不同給代之時如果有餘依前會錄或不足則以他衙門耗條有裕中除出充給事更請令廟堂稟旨分付矣蓋此用下給代誠爲時急而帖別備耗條以盡分之違法添還之爲弊不得許施更令從他講究狀聞矣今以本道還穀加分耗條中量宜取用爲請用下則多至一萬二三千兩耗條則少或三四千石若如狀聞中論列則當年不足必當夥然他衙門耗條有裕處果能有除出充給者乎此甚可慮然道臣旣以此屢次陳聞給代又是不可已者請今姑依狀請許施其區劃用下之方詳細  成節目報于本司具由狀聞之意分付允之
정조 19년 · 강
命鎭川本邑牟還依該道伯狀請換作秋租
정조 19년 · 목
備邊司啓言卽見忠淸前監司李亨元狀啓則以爲道內穀物多寡不均租還不敷而每患艱乏牟穀有裕而反爲民弊就今年分給條中作租收捧以便糶糴在所不已鎭川黃澗泰安平澤鎭岑丹陽溫陽靑陽稷山新昌金井等十一邑驛牟還五千六百五石區別懸錄於會案後待秋以租收捧事請令廟堂稟旨分付矣近來牟還作租之隨請輒許不無來後爲弊之慮而今此湖西十一邑驛米租數少旣患排巡之不足牟麥數多每致勒授  而難捧以此換彼事甚便當數爻分排亦不過多請依狀請許施允之
정조 19년 · 강
命奉朝賀金鍾秀看病御醫間日往來問病繼頒蔘料
정조 19년 · 목
御醫吳仁豊書啓以爲奉朝賀金鍾秀病症看審則神識頗醒間多酬酢寢啖安穩脈度亦勝藥則今日又以五錢重人蔘粟米飮日再煎用計料而主家以爲王人之來留鄕廬已至多日此實無於前之異數私心不勝悚惶屢請撤還連未蒙召還之命病心不能暫時自安昨伏見御醫書啓判付有供饋有弊醫官糧饌米錢令該邑備給之命以臣賤疾至煩聖念兼貽民邑之弊情地去益惶悶若將添病且伏蒙珍劑之屢頒病勢旣得向減惟願亟命撤還俾得安意調治之地千萬顒祝云而臣則仍留敎以大臣之言旣若此醫官則間日往來問病以便大臣病中之心蔘料二兩更爲輸送而名雖醫官未必論症故使之還來此後調治益加留意事仍使蔘料齎去醫官傳之
정조 19년 · 목
以尹光普爲應敎權裕爲兵曹參判徐有隣爲判義禁李時秀爲同經筵時秀金頤柱新通也
정조 19년 · 강
命坡州牧譏捕以今朔晦日退限仍飭限內捉納
정조 19년 · 목
京畿監司徐有防狀啓以爲坡州牧首鄕首校自畿營爲先上使鄕則刑推一次校則嚴棍狀聞有命矣首鄕安希泰刑推一次首校崔允福嚴棍十五  度而貴主墓所祭器事體莫重而今此偸竊之變  萬萬驚悚地方官及各鎭營討捕使處連加嚴飭使之不日跟捕而初旣不能趁限捉納致勤退限之嚴敎去益悚蹙敎以跟捕之法緩急得當然後可以責其捉納今則議捕四發徒惹村里而眞箇詗察反有妨焉退限今朔晦日三退之限不能捉  納則道伯該倅處分已下敎之外當該討捕使等亦當別樣嚴勘而藉此村里侵漁之校卒今方發遣宣傳官考其爲弊之淺深隨現當嚴處先以此  意知悉事令廟堂星火行會
정조 19년 · 강
命畿伯徐有防更爲往復於領敦寧各務差使員依例差送x
정조 19년 · 목
該監司以領敦寧金履素下往驪州時陪行等節一竝除之馳啓敎以除朝辭下去日前已遣史官  傳諭而卿則雖因大臣言不爲陪行竝與各務差員而無一人若例差送有非禮待大臣之意大臣之言雖如此更爲往復雖至中路回送卽爲差送之意令廟堂分付
정조 19년 · 강
命忠淸前監司李亨元越俸一等平澤縣監成鼎柱拿處勿論仍推御史朴鍾淳
정조 19년 · 목
備局啓言頃因湖西暗行御史金羲淳朴鍾淳書啓平澤縣監成鼎柱臧否懸殊委折令道臣指一狀聞之意自吏曹覆啓行會矣觀此忠淸前監司李亨元査啓則以爲成鼎柱一念如渴百般料理賑有殫誠之效民無捐瘠之患兩繡啓論列小異而大同別無可査之端至於雇馬租事臣所與聞助成者而該邑馬價錢二百餘兩間三年遍徵民戶乃是流來之例昨夏適當收捧之限而時値錢荒且當窮夏分徵極艱若欲停止則進上替運草料刷馬無以責應其勢不得不侵及民間有馬其害反有甚於收斂而推移還穀取殖添補已多其例闔境人民齊訴懇請該縣監來議故果令依願許施本租耗租穀無贏縮已皆還捧今無餘逋而跡涉襲謬平澤縣監成鼎柱罪狀令攸司稟處勸成之失臣亦惶恐俟勘云兩繡啓相左一款柔善旣非大疵廉恬同歸襃語賑政之殫誠道啓亦無參差則不可以大同小異强加區別至於雇馬租事軫窮節收斂之弊行別般經紀之策而旣據已例且循民情議于營門則元非擅行穀旣還捧則亦異欠逋夷考其實不必重究而襲謬假貸殊違法意不可以事出爲民面議巡營遽加參怒請成鼎柱令該府拿問處之道臣之不能據法防塞曲循輕許者亦不可無警忠淸前監司李亨元從重推考敎以道伯旣以勸成自首罪不在邑倅其在  重糴法之道問備輕矣當該道臣越俸一等該守令勿論身爲繡衣亦云出道則自爲與報營一款査詰於應問各人還朝後書啓事理當然而啓語  失實奏對欠詳致有査問之擧其爲國體之隳壞御史之責也不可以兩啓之大同小異置之當該御史朴鍾淳推考
정조 19년 · 강
判下刑曹殺獄完決
정조 19년 · 강
吏曹以文臣分館啓
정조 19년 · 목
該曹啓言權知承文院副正字任俊常鄭淳民李游夏柳聖儀任天常李泳夏尹㴠尹亨烈金熙周孫錫祉李英發朴光錫李重采宋應圭尹致任趙象基李聖淵申在祿任百禧閔養世李㬖鄭時善李昇羽權行彥金魯範權知成均館學諭朴廷儉文尙表崔仁簡李元默鄭敬翰朴昌擧李晢洪達勳金致龍盧▣李學淵李台祥邊景鵬丁在昱洪夏正韓學周白致樂高鳴鶴夫宗仁朴潤文趙碩章權知校書館副正字李夢龍白致璟等口傳施行允之
정조 19년 · 목
義禁府啓言南部都事金鋼原情以爲渠於甲寅  十一月因刑曹甘結乞人楊必得發告內姜者斤得爲捕校金鳴漢被打踢致死故卽刻馳進於水口門外屍身草殯處依例行檢修報刑曹者斤得之父姜一生滅倫悖常專無人理之罪所當報上司嚴繩而愚迷所致不能請罪屍身勒出門外事草殯後許多日始爲發告故發告前事狀初不聞知身爲部官莫重獄案不能審愼致勤淑問惶恐震越靡所容措云令李義敎原情以爲僚官都事金鋼者斤得行檢時不能審愼而渠爲僚官無一言可否於其間溺職之罪萬殞猶輕云金鋼李義敎等所當請刑而旣有今日內捧供以公罪功議區別勘放之命請待判下擧行敎以旣捧供依判下直爲勘放後草記功議則區別又啓言金鋼功減一等杖七十李義敎功議各減一等杖六十幷公罪收贖放送又啓言捕將柳孝源公罪區別功議勘放有命矣孝源無功議云杖八十公罪收贖放送允之
정조 19년 · 강
遣承旨詣 宗廟景慕宮奉審摘奸
정조 19년 · 강
召見藥院都提調洪樂性及戶曹判書李時秀于重熙堂
정조 19년 · 목
因藥院請診啓辭敎以 慈殿 慈宮氣候一樣卿等不必入侍退去都相聞已入來此時雖難酬應卿則入侍予敎樂性曰今日知時之雨爲民事萬萬奇喜樂性曰企望之餘甘雨移時莫非我聖上爲民之誠上格天心而然下情不勝欣幸矣予曰今日不宜召接聞卿已入來故玆以召見  矣
정조 19년 · 강
命  宗廟第十一室倚机付補依癸未例擧行仍命宮闈令朴敏瑞爲先拿囚待過齋嚴勘
정조 19년 · 목
宗廟都提調洪樂性啓言今十五日望祭納  主時 第十一室王后第二位倚机因 宮闈令袖礙以致墜缺机足之境萬萬驚悚取考本署  謄錄則癸未年  永寧殿秋享大祭第六室納主時因大祝祭服袖所礙倚机墜缺故大臣禮判本署提調因下敎進詣奉審當日內卽爲付補矣請今亦依癸未年例擧行從之敎以先遣承旨奉審以來而今番則倚机付補處與癸未年机體付補有異似當暫爲膠付而塡漆癸未則都提調不爲入侍故先遣大臣奉審而今番則卿旣登筵  詳陳承旨亦已奉審付補時亦依癸未年例禮戶判本署提調進去當該 宮闈令爲先令該府拿囚以待過齋後嚴勘之地
정조 19년 · 강
遣承旨詣 宗廟修改處奉審
정조 19년 · 강
藥院提調及時原任大臣求對不許
정조 19년 · 목
藥院都提調洪樂性提調沈頤之副提調李祖源請對敎以再昨筵中已有詳言於都提擧者今日請對不待登筵可以知之明日動駕豈可進退乎卿等斯速退去○左議政兪彥鎬右議政蔡濟恭領府事金憙判府事李秉模請對敎以日熱如此卿等何爲入來乎如知其已之當引接豈令自外退去乎以此啓紙傳于大臣○敎曰今聞承宣言卿等尙不退去云何如是乎卽爲退去事入侍承  旨傳于藥院都提擧及請對大臣
정조 19년 · 강
命逌瞻門上下路設布城明日隨駕軍兵皆夕食代後聚待以  本宮提調徐有隣權兼藥院提調隨駕實提調沈頤之留院以實承旨申獻朝鄭尙愚守宮一留本院一留儀軌廳
정조 19년 · 목
敎曰多日移次  慈候承安勢將從便路頻數往  來出宮後逌瞻門上下路設布城還宮前撤去事分付明日出宮時刻置之日暮後待下敎只入正時隨駕軍兵皆於夕食代後聚待事分付藥院則分提調一員差出而以本宮提調權兼隨駕實提調留院而承旨守宮亦以實承旨二人爲之一於本院一於儀軌廳留接事分付○命守宮承旨二人代以隨駕閣臣中二員差下假承旨○備局啓言明日出宮後逌瞻門上下路設布城還宮前撤去事有命矣旣設布城則北路南路當有守衛之將卒壯勇營別將率善騎隊排立布城外北路壯勇營把總率該司標下軍排立於布城外南路日瞻門外環衛軍中以若干名除出間間排立於布城外東邊壯勇大將則率旗鼓札駐於  宮大門外之意分付於壯勇大將第伏念多日移次之時隨駕軍兵中禁御兩營則只以各營內外入直步軍折半隨駕數不滿二哨宿衛單薄事體未安各營入直軍使之全數隨駕其代令各該營出番軍姑爲入直至於駕前駕後入直禁軍馬軍之不爲隨駕亦甚疏虞一體磨鍊之意請分付兵曹允之敎以環衛步軍則不必加磨鍊矣駕前駕後禁軍則事體似然駕前駕後每日折半輪回禁軍則入直二十人替代其餘馬步軍依初下敎擧行備局又啓言逌瞻門上下路旣設布帳則  宮牆外巡邏之路多有掣礙之端今若就壯勇營直房牆垣遮隔處撤毀少許則可以通 宮牆與齋殿牆外而一體巡邏矣事甚便當請以此分付允之
정조 19년 · 강
減下判義禁徐有隣
정조 19년 · 목
備局啓曰景慕宮提調徐有隣見差藥院分提調其兼帶判義禁請依例減下允之
정조 19년 · 강
詣  景慕宮齋宿
정조 19년 · 목
具翼善冠袞龍袍乘輿出延生門弘化門入逌瞻門降輿入齋室少頃詣版位展拜陞詣 宮內奉審還入齋室仍爲齋宿
정조 19년 · 목
時至具冕服出齋室禮儀使行司直徐有隣導詣版位行再拜禮執幣獻幣執爵獻爵讀祝文訖大祝直閣李始源  還復位詣飮福位行飮福禮詣望燎位行望燎禮 禮畢還入齋室具翼善冠袞龍袍乘輿出齋室召見時原任大臣由逌瞻門入弘化門永淸門還內
정조 19년 · 강
詣  璿源殿展拜
정조 19년 · 강
命專經武臣春夏等試射居首與無分竝勿論
정조 19년 · 목
左議政兪彥鎬啓言昨日專經武臣春夏等試射時柳葉箭只限三巡鐵箭騎芻俱未準格居首與  無分人賞罰何以爲之敎以居首與無分竝勿論
정조 19년 · 강
科次永興咸興儒生試券于便殿試官徐有隣徐有防李家煥李晚秀李益運李始源徐有矩安廷善嚴耆金近淳李勉昇曺錫中黃基天姜浚欽李東萬
정조 19년 · 목
先是奉命大臣李秉模詣永興  本宮行禮也以  文武維后燕及皇天克昌厥後爲賦題命齎去試咸興永興兩邑儒生至是史官趙萬元捧試券一千一百七十三張以來永興四百九十三人咸興六百八十人命弘文提學徐有隣入侍科次又命內閣仕進閣臣及  儀軌堂上試官加差直閣檢校待敎仕進儀軌郞廳對讀官差下
정조 19년 · 강
咸興永興入格儒武施賞有差命內閣印頒豐沛賓興錄
정조 19년 · 목
敎曰永興  本宮禮成後咸興永興儒生武士試  取時賦二下咸興居首進士魏光肇三上一永興居  首幼學金履垕竝直赴殿試之次咸興三上幼學  鄭益勳林鳴鶴韓喆濟永興三上幼學車宗文竝直赴會試兩邑三中幼學尹忠植等十四人正音  通釋各一件賜給三下幼學李泰一等二十九人各紙一卷筆三枝墨一笏賜給草三下幼學韓益豪等三十一人各紙一卷賜給册子令內閣安寶下送紙筆墨令本道分給武士鐵箭百三十步以上永興忠義申德彬咸興土官金鉉九等十一人柳葉箭三中以上永興親騎衛朴仁協咸興閑良金應海等十四人竝直赴殿試鐵箭百二十步以上永興親率金兌運咸興忠義金泰起等二十一人柳葉箭三分以上永興司僕金成仁咸興親騎衛朴昌渙等二十八人竝直赴會試其餘鐵箭百十步以上柳葉箭二中以上一百二十七人先令奉命大臣賞給米斗今番儒武試取也儒生入格八十人武士入格二百一人予意在於敷惠而同慶  已頒賞者外令道臣及本府使招致公堂之庭賜  第者呼新來施賞者頒賞以其緣由狀聞事下諭于道臣試券之三上以上及儒武入格榜目依關東嶠南耽羅賓興錄例名之曰豐沛賓興錄儒之三中以上武之柳六居首者各給一本奉命大臣  重臣承史本道觀察使本府使亦爲頒給營邑亦藏一本時原任大臣閣臣試官儀軌堂郞亦頒一本事令內閣儀軌廳知悉
정조 19년 · 강
命整理元堂儀軌謄錄郞廳竝減下抄啓舊選文臣亦勿仕進校正堂上李家煥李晚秀整理堂上尹行恁仍置行司直徐有隣加差校正堂上直閣李始源副司果金近淳差下校正郞廳
정조 19년 · 목
敎曰整理通考纂輯之役聞已告竣而日熱如此校正與監印勢將待秋涼爲之郞廳竝減下抄啓  舊選文臣與聞編役者亦勿仕進校正堂上及整理元堂仍置而校正郞廳二人令總理大臣草記  差下處暑間夜直安徐事分付○整理儀軌廳啓請直閣李始源副司果金近淳差下校正郞廳使之擧行允之敎以整理元堂中公事句管副提調外亦皆減下行司直徐有隣校正堂上加差
정조 19년 · 강
命永興  本宮行禮狀啓齎來該校差送道內權管大臣詢問時往來畿校帖加成給
정조 19년 · 목
敎曰二十六日行禮後狀啓二十八日午後齎來  與二十一日行禮後狀啓之二日半入來雖有分  刻之別大體則速於西撥該校問名道內準瓜權管令該曹口傳差送大臣許詢問之文蹟往來於各二日之餘比之邑校尤爲神速畿營該校帖  加成給○以鄭喆敏爲雙靑權管
정조 19년 · 목
具翼善冠袞龍袍詣版位展拜陞詣 廟內奉審  還入齋室
정조 19년 · 강
命  景慕宮令洪樂綏趙鎭宣金在明陞敍守僕等考例施賞
정조 19년 · 목
敎曰五日經宿卽初有之擧宮司陞敍守僕等令該曹考例施賞
정조 19년 · 강
召見時原任大臣閣臣于轎前領議政洪樂性左議政兪彥鎬右議政蔡濟恭領府事金憙判府事李秉模檢校直提學徐有防原任直提學徐龍輔鄭人容檢校直閣李晚秀金勉柱原任直閣尹行恁檢校直閣南公轍直閣李始源
정조 19년 · 목
出齋室乘輿諸大臣及閣臣以承候來待召見于  轎前予曰去夜之雨在田事似浹洽矣樂性曰企待之餘得此優洽誠萬幸矣予曰民事中有何可  達者而御史書啓中行査事卿等將何以回啓耶濟恭曰臣於回啓事與僚相之意異矣今其行査也該邑倅坐於東軒而以該倅疵政問於該邑下吏則豈有毀其倅之理耶予曰當初御史不爲出道又有風傳等說雖異常格不得不行査矣彥鎬曰臣意則一番行査係是不可已之事當初御史之言旣無文蹟之證契有難一一徵信勢不得不行  査而旣已行査之後又何可不以査啓決處乎予曰羅州塡壑事該倅豈有不知之理毋論知與不  知莫非該倅之罪矣濟恭曰驅納坑坎衆目所視  渠焉敢自解乎予曰不體昨年申諭之至意使無告人命致此塡壑其罪豈止輕律乎濟恭曰該牧餓莩之說南來之人無不傳之矣
정조 19년 · 강
推賑廳堂上李命植
정조 19년 · 목
右議政蔡濟恭啓言日前見賑廳之以濟州牧畢  賑回啓則有今此狀聞中以捐瘠夥然爲辭其不  善對揚之責烏可置而不論等說其意雖在於特恩船粟之後何不極意極濟使之無一塡連乃於狀中稱有捐瘠云爾而泛以文勢觀之有若以捐瘠登聞爲可罪之端旣有捐瘠則以實狀登聞者  濟牧事亦足爲朴實該廳啓語恐或有後弊請當該回啓堂上推考警責從之
정조 19년 · 강
右議政蔡濟恭以湖西御史金羲淳不爲出道瑞山郡守吳應常不治諸條請羲淳削職應常罷職從之
정조 19년 · 목
濟恭啓彥臣於湖西査事有可以仰達者御史書啓未及判下故未知其守令論列果何如纔因道査始知瑞山郡守不法諸條入於繡啓者不啻狼籍以其啓語觀之該郡守之賙賑多怨移轉致謗俱係不可不封庫之事而初不出道覈其虛實潛自來往筵席奏達之際乃以道聽塗說爲言致有道伯更査之擧國體之虧損無餘地矣當該御史金羲淳合施削職之典道査中不法諸條雖曰脫空郡守姑不遞職則吏鄕輩設有可以直招之事渠安敢爲之乎今乃以吏招爲必信繡啓爲全爽則不特有傷事體賑民之號哭官門移穀之減給價錢吏鄕之招亦不敢以爲全無是事在朝家刑  政不可不以繡啓爲重矣詢于領相領議政洪樂性曰湖西道臣査啓未及詳見而本事顚末亦茫然不知實無以仰達濟恭曰瑞山郡守吳應常爲先罷職至若忠州牧使金履銈襃語則多貶語則少別無更査之端置之似宜矣從之
정조 19년 · 목
由逌瞻門入弘化門延生門還內
정조 19년 · 강
全羅監司李書九以畢賑馳啓命願納人穀物計數還給守令論賞竝置之南桃浦萬戶金在敬賞加
정조 19년 · 강
忠淸監司李亨元以畢賑馳啓命靑山高女成給夫人帖願納人穀物皆令還給韓山郡守李秉淳林川郡守趙榮慶靑山縣監李之淳陞敍禮山縣監洪百淳燕歧縣監趙鎭寧賜兒馬帖其餘閫帥守令察訪邊將等論賞竝置之
정조 19년 · 강
湖南更爲往來御史李羲甲復命召見于誠正閣仍施羲甲不敍之典
정조 19년 · 목
予敎羲甲曰羅州牧人命之致死果目見乎羲甲曰臣果躬見則東門外二十六人南門外四人外村致命又至六十餘人雖査拔老病之類而其數猶如是夥然矣予曰果於屍親等處査問致命之所由耶羲甲曰果已査問矣予曰今則果皆善爲掩埋乎羲甲曰臣與右營將具綱隨處看檢一一掩埋矣予曰益山倅治績何如羲甲曰益山前郡守南志彧昨年還穀初不捧上故及至春後京兆錢下去也無穀可賣時倅報營請得加分以還穀發賣而昨年未捧之還今尙督捧矣予曰名以還穀尙今捧督云者是豈成說萬萬駭然矣予敎尹蓍東曰生民苦樂專係長吏都政不遠從當下敎而諸道中尤甚賑邑倅姑勿移擬可也且近來數遞之弊誠爲可悶或有十年內十遞之邑云如是而民安得不困乎此等之邑別爲抄出擇其可合久任者差送而此是銓曹之責須思對揚之方也蓍東曰今伏承聖敎實爲生民之福矣雖是小邑一遞之際動費千金此皆從民而出矣第今循良之吏雖難其人凡於除拜之際極擇可堪責之以久任則庶幾有助於殿下淸明之治矣予曰近來慶科稠疊故非但及第許多蔭官之初仕亦甚夥然此亦可悶矣蓍東曰見今虛司果尙有十五人之多故區處無路且落仕之人亦爲積滯矣予曰落仕之積鬱尤爲可悶矣○羲甲書啓以爲羅州牧飢民之凍餒致命賑穀之移錄犯手等節聞見旣符文蹟且露故別定査官眼同究覈則飢民致命事本州東城門外埋瘞之處卽一溝塍縱橫枕藉背不入地腹不掩土驚心慘目有不可言而其數合爲二十六其他露骨爲九處南城門外僵屍爲四名故分付本牧措備松板及布疋等物臣與右營將具綱親監改瘞於乾淨之地外倉屬各面里飢民之流伊物故者亦爲六十四名都次知座首吏房及監賑監色嚴加究問則所供以爲飢民之凍餒致命者非特付賑之民流丐無依者亦在其中而自正月中巡以後連未免捐瘠故別定監官監考申飭埋瘞而所謂監官監考不遵官令任自暴棄至於此境云故監官監考等民人所見處嚴刑後因爲嚴囚許多飢口間間死亡或不是異事而今此致命則取考賑口成册除却老病物故而計其數爻若是夥然則其所死亡之專由於前書啓所論中穀不精準粥不堪食致有凍餒之狀可以推知正月中巡係是設賑初頭而致命已自此始則賑事之全不致力尤爲昭著一委監官監考任其暴露者萬萬驚駭設如吏鄕所告賑口外流丐參錯其中流丐獨非可救可瘞之民乎以此以彼俱屬不忍自備穀事竝與前後救急條補賑條而通計則稱以三千五百六十石零而一千一百十五石則以本官自備樣載錄一千六百五十六石則以富民四人願納樣分給册客及任事將校以爲請賞之地七百三十二石則四月中巡別給餘租五十九石畢賑宴及賑所雜費補用云而夷考其中則一千五百石乃是本牧流來私賑穀耗條中充數者也四百石零前後賑案之抄付而濫報査拔而冒錄取其剩穀而入用者也自備云者卽捐廩措辦之謂而該牧使則稱以自備取用本邑私賑穀至於此多者已極無嚴而其所爲言雖曰耗條異於元穀而此是前人別備之耗上加耗添付元穀者則不出於自辦可知賑簿之抄付與査拔何等審愼而濫報冒錄惟意存拔印文現發招證俱備當該倉監色等各別嚴刑懲勵都次知座首監色等另加嚴訊後移囚他邑而該牧使趙時淳不忍不法之罪有不容仍置故爲先封庫罷黜金堤郡逋穀收殺時分徵事別定隣近査官眼同嚴覈則大抵司倉舊色吏趙樂濂所逋米租合爲八百餘石而收捧無路則乃欲疊徵於該吏所指使各人等之圖出虛尺者及其外如干穀之私相與受者稱以査出別成成册米三百八十石零每石定價五兩租四百九十石零每石定價二兩從市直以錢代捧後待秋還捧次因爲分給於民間而分給定式則米一石價爲二兩五錢租一石價爲一兩無論米租一石分作二石各各懸錄於成册中其他吏奴九人逋穀之徵捧則還上分給之時請囑而不受去之類一千三百戶又爲査出每戶勒定米十四斗八升五合而代錢二兩九錢七分折價分定逐戶徵捧合錢三千八百六十兩零亦爲還分民間以爲秋成後以米捧上之地昨年抄戶分等之時抄戶色吏金允信倉色吏孫光勳等幻弄文簿虛張數爻借戶盡入於尤甚餉還多歸於停退而金允信冒減還租爲二百十七石零孫光勳冒減餉米爲八十九石零都倉色趙一奎冒減還租亦爲一百三十石零自備條事千總三窠謂以補賑而差出三漢所納合爲四百五十兩內三百五十兩則換貿京邸及營邸役價租二百石以爲自備穀一百兩則充補於自備條鹽醬藿價該郡守殫誠設賑之狀前書啓中略有論列而徵逋則雖曰任怨或分徵倍價於不關之民或勒捧準價於不受之戶餘剩區處事今番行査雖知其歸於官屬逋欠而乃使非隣非族之民公然辦納以致衆人之呼冤者已是違法抄戶則吏或售奸民不蒙惠者亦係大段不察雖以自備補賑事言之賣校受錢法禁何如而冒禁差出者至於三人補賑爲名屬之自備者尤萬萬可駭負逋幻弄之吏屬座首等各別嚴刑因囚本郡該郡守成範鎭不可以賑政之不無可取曲加容貸益山郡留庫穀發賣事別定隣近査官眼同究覈則前郡守在任時昨年還穀全不催督以未捧爲已捧至於漫漶磨勘矣及夫營門劃送各樣作錢也未及收殺者爲一千七百石零時郡守到任後難於捧錢請得加分名色而就於留庫中租一千石零及米四百石零出給該倉吏屬使之作錢以克其數本郡以之次之邑歉歲糴政雖云難捧許多未捧謂之已捧者前郡守南志彧之罪揆以法典自有當律而至於時郡守尹行醇所請得者卽是加分則千餘包糶穀不及於民戶而移克於未捧之數論其事勢雖出於不獲已加分發賣之互相移易亦乖法意不可以枚報巡營置而不論○敎曰繡衣之不出道潛往潛來事未前聞此則李羲甲金羲淳其罪固均矣而湖西無塡壑之現發矣大臣亦已論勘則羲淳別無可論羲甲則目擊塡壑而不爲出道以致更往行査之擧者生疏之外輕 率莫甚初再啓體亦皆做錯其爲僨誤不可但以辱命言容有一分可恕者卽塡壑實狀之一直論列以至登筵而縷縷力言者猶勝於羲淳之還朝詢問也諉之傳聞也其在涇渭宜有區別當該御  史李羲甲施以不敍之典
정조 19년 · 강
命益山郡守尹行醇先汰其職拿問嚴勘仍命湖南道臣李書九合施之律問于時任大臣以啓
정조 19년 · 목
敎曰今聞御史之言益山郡守昨冬未捧之還至  今督捧云非逋北債以還爲名則督還之說登聞於開倉之歲初揆以朝體猶不可恝視況農節乎聞其事實雖與元還稍異而還則還也且況發賣穀之因昨年全未捧託以加分留庫中互換出賣等說亦甚駭然此豈特守令之罪乎羅州等處捐瘠欺君之罪比此百倍有浮如許道伯嶺海之典不足以贖其萬一合施之律姑未的確思得者且待繡行之回矣益山事又出可謂節節駭惡該邑前郡守未捧之罪猶可歸之荒年時郡守尹行醇徒仰道伯之指使擅犯無於法之法者極爲痛駭爲先汰其職令該府拿問嚴勘其餘守令卽令該曹草記回啓可以出代者今日政出代道伯合施之律以羅州等處塡壑事及非時捧還事換名擅賣事令廟堂爲先以罪較律則何律爲當朝於轎前入侍也道伯事未及問之遣備郞問于時任大臣使之各具意見草記○備局啓言遣備郞問于時任大臣則左議政兪彥鎬以爲昨秋以後蠲惠以紓其力賙賑以救其命朝家惠澤浹洽於南民者顧何如也道伯守令若能誠心對揚不患不濟而今者羅州生不拯濟死不掩瘞此其罪已不可專責於邑倅之無狀又況益山之農節催糴尤是窮春飢民難支之端而至於托以加分換名發賣尤爲驚駭一道之事道臣無不檢察則邑有此等民隱其敢曰不知乎籍或不知其罪固已不輕若或知而不聞尤當如何羅州事似當以詐不以實比例益山事非時捧還近於不應爲事理重換名擅賣近於那移出納恐當以此律照勘而俱發之罪從重論亦有法文臣謂當該道臣三罪三律以重者從一科斷恐合事宜云右議政蔡濟恭以爲羅州等處多有餓殍等說臣亦有聞於南來人傳說則道伯寧有不聞之理若聞而不言惟事諱匿則其罪尤有甚焉至若益山之當此大賑之曰農節督還前所未聞倉穀換賣尤係不法身爲道伯裒如尤耳大是溺職又況別有指使之跡雖施嶺海之典何所不可雖然不爲覈實直斷以律有非愼法之義臣意則當該道伯爲先拿問三罪俱發中使之從重論以肅法綱宜矣臣樂性以爲身爲道伯道內守令之犯科至於此極農節捧還在古未聞換錄反作自有當律況羅州之捐瘠若是夥然爲道伯者若能仰體朝家如傷若保之盛德至意夙宵董勵則寧有是理籍曰不知不知亦罪其在懲後之道不可尋常勘處該道臣施以竄配之  典似宜請上裁敎以又因追往繡衣之復命益知其溺職使之拿問定其罪矣
정조 19년 · 강
命羅州前牧使趙時淳嚴問捧直招以聞
정조 19년 · 목
敎曰一念民事罔敢或忽齋日旣過何可一刻遲  滯不思所以尉南民之方乎羅州飢民塡壑一款  該倅捧招然後可以照法處斷判金吾有闕之代  今日政差出待下批先開坐後謝恩繡衣初啓姑無論封庫時狀啓還朝後書啓俱有證左不可歸之一時傳聞且聞繡衣筵奏雖査拔其數猶若是夥然云該倅所爲是可忍也昨歲秋冬以後至于今夙夜爲飢民勤勤之苦心爲渠輩所毀劃其爲痛惡百倍於不法無良各別嚴問期於捧直招以聞若或抵賴嚴訊取招斷不可已以此意嚴飭
정조 19년 · 강
湖南暗行御史鄭晚錫復命召見于重熙堂
정조 19년 · 강
吏兵曹堂上以湖南繡衣鄭晚錫書啓入侍回啓命南原府使宋守淵金甲島萬戶崔弘績竝陞敍海南縣監鄭杆興陽縣監朴宗正礪山府使李漸運會寧浦萬戶李亨圭竝罷拿前右兵使鄭彥衡拿來以繡啓諸條添問目取招靈巖郡守崔吉憲拿來嚴問康津縣監李勉輝長興府使許溟順天府使金翰東獒樹察訪禹錫龜加里浦僉使陳德履興陽監牧官朴萬億珍島監牧官金在儉竝拿處碧沙察訪李宅淵先汰其職令新伯拿致重杖於蘭萬戶朴道訥古今島僉使李元翊蛇渡僉使崔命喆竝罷黜令新水使拿致嚴棍全羅左水使曹命楫全州營將金致五珍島郡守李春輔寶城郡守金鎜竝重推仍命時任守令察訪待秋成拿來其前勤慢令道伯檢察狀聞
정조 19년 · 목
吏曹判書尹蓍東啓言海南縣監鄭杆興陽縣監朴宗正罷黜請令該府拿來以繡啓論列諸條一一究問取服後照律嚴勘從之又啓言康津縣監李勉輝長興府使許溟雖可謂無一善政亦不可盡歸於不法災邑大賑之餘迎送之弊在所軫念請竝令該府拿問處之從之又啓言礪山府使李漸運順天府使金翰東碧沙察訪李宅淵獒樹察訪禹錫龜雖是沿路探察其所論列有諸般可駭而無一分可恕請竝令該府拿問處之從之敎以礪山府使李漸運觀於前後繡衣之啓語難責迎送罷黜碧沙察訪李宅淵飢口洗面擧措駭悖如渠輩拿處陋矣令新伯拿致營門從重決杖先汰其職已遞之守令自可拿問捧供而時任守令察訪時當課農節屆艱食此時曠官民事可悶待秋穀成熟拿來而其前勤慢令道伯各別檢察狀聞從當更遣繡衣以考小心與否此意卿旣帶有司之任卽爲措語行會新伯處使之着意奉行又啓言靈巖郡守崔吉憲御史已爲封庫罷黜而書啓中論列罪狀極其狼籍不可罷黜而止請更令該府拿來以諸條臚列者嚴問取服勘以當施之律從之又啓言珍島郡守李春輔始雖貶斥末又襃嘉然其所襃嘉未足以掩其貶斥請該郡守重推敎以前冬旣無拮據方春豈免顚壑乎其罪固在於前倅而村閭幾空民不怨其倅旣時倅撫摩之效勞足掩罪依爲之又啓言全羅監司李書九數行論列而道臣體重今姑勿論全州判官尹光垂泰仁縣監趙恒鎭長城府使洪景厚樂安郡守李性重任實縣監洪履簡參禮察訪安邁權或前襃而後疵或始毀而終譽過路探察論列草略南原府使宋守淵金溝縣令趙鎭大井邑縣監任希默靑巖察訪宋宅朋竝有襃而無貶谷城縣監崔尙耆旣有改差之命羅州前牧使趙時淳已以他繡衣論列方在拿問中請一竝置之從之敎以南原府使宋守淵皆稱治績非今斯今雖以道伯之混淆涇渭亦不得掩其善猶置於之次秩道啓雖勿施似此之人合有襃嘉之典特爲陞敍又啓言寶城郡守金鎜初旣襃許中多疵政本以守法善治稱而今此料販之斥可駭而不可恕請姑先重推從之敎以金鎜旣非龔黃則素稱善治安保其一一守法乎本邑若不久任難以蘇弊令道伯嚴飭俾勿如前又啓言湖南繡衣鄭晚錫書啓中他道沿路邑驛恩津縣監尹行進尼城縣監李顯默公州判官沈公著天安郡守尹厚東稷山縣監趙重鎭振威縣令吳在斗水原判官洪元燮廣州府尹徐美修果川縣監金履裕成歡察訪李尙友良才察訪全佐天無論優績與疵政備例論列未免草略請竝置之從之○兵曹參判李益運啓言卽伏見湖南御史鄭晚錫書啓則南桃浦萬戶金在敬金甲島萬戶崔弘績殘鎭邊將之捐廩賑窮誠極可尙其在激勸之道合有襃賞之典矣敎以金在敬別有措辭論賞於本曹粘自矣崔弘績僉使陞敍又啓言前右水使鄭彥衡諸條論列極其狼籍所當仰請重勘而旣有拿處之命請待其拿來以繡啓諸條添問目取招後勘處從之又啓言於蘭萬戶朴道訥加里浦僉使陳德履古今島僉使李元翊會寧浦萬戶李亨圭蛇渡僉使崔命喆或係不法或係牟利究厥所爲萬萬駭然請竝先罷後拿從之敎以其中李亨圭所犯尤甚不可罷拿而止令該府各別嚴問罪狀以爲照法重繩之地其餘邊將罷黜足矣何累王府竝令新水使大張威儀拿致嚴棍使懲勵之擧以聳海隅瞻聆陳德履前此治績向來船粟足爲贖罪之一端罷黜安徐拿處又啓言珍島監牧官金在儉興陽監牧官朴萬億俱係不法宜請重勘而聞繡衣之言則或未出道詳査或無踏印文跡且與牧民之官有異請竝拿問處之從之又啓言全州營將金致五營將之職專管討捕則譏詗之欠誠不勤殊甚駭然繡  啓論列別無顯疵請姑先重推從之又啓言前全羅左水使曹命楫其所論列雖與不法有異縱裨  襲謬陳棄民田誠甚該然不可以已遞置而不論請重推從之又啓言兵使朴基豊中軍朴廷吉梨津萬戶朴東旭馬島萬戶黃河潤薪智島萬戶李義載呂島萬戶崔暻鹿島萬戶宋載璜鉢浦萬戶任興秀旣無優異之績亦無顯著之疵請竝置之從之
정조 19년 · 강
命落仕積滯人限虛司果二四窠收用間間甄復
정조 19년 · 목
吏曹判書尹蓍東啓言近來虛司果多未區處落  仕人中可合甄復者未免積滯臣之待罪銓任已  六朔于玆而一不敢擧論此誠可悶虛司果收用爲四五窠則間間出甄復之望似爲疏滯之政矣  從之敎曰新出六者之暫滯豈比許久落仕人之積菀限二三窠間間甄用
정조 19년 · 강
命都政前郡守以上窠以限滿守令通融備擬
정조 19년 · 목
吏曹判書尹蓍東啓言今朔爲始當儲窠而若出  郡守以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地雖値口傳政事之時亦爲  一體擧行已成近例請今亦依此爲之從之
정조 19년 · 강
命州牧窠另擇處以未準朔府使竝擬
정조 19년 · 목
吏曹判書尹蓍東啓言州牧有窠則排擬之難此郡縣倍甚其中劇邑弊局可合另擇處則請以未準朔府使竝擬從之
정조 19년 · 강
復一名中人引儀窠分半之式
정조 19년 · 목
吏曹判書尹蓍東啓言引儀參下十二窠一名與中人分半爲之事 先朝受敎定式矣戊戌年間以引儀出身中作散者塡差於中人參下窠今至十八年中間一番復故旋又失之不但渠輩稱冤去而益甚違越定式事極未安請日從參上引儀有窠作爲參下窠差出以爲釐正官方遵奉受敎之地從之
정조 19년 · 강
命前年孝行贈職時遺漏人一體擧行
정조 19년 · 목
吏曹判書尹蓍東啓言京外孝行贈職幾皆擧行  其中故家士族及曾經縣監之人宜贈臺侍而前年贈職時尙有十餘人落漏者不可不一經筵稟故敢達矣從之
정조 19년 · 강
宗廟直長李祉亨副奉事金魯正仍置本職
정조 19년 · 목
吏曹判書尹蓍東啓言 宗廟署直長李祉亨副奉事金魯正月前以前職被汰之後特蒙待窠還任與原窠相換之恩敎俱已甄復矣當與司宰監直長司饔院奉事窠換差而莫重廟官不可不另擇李祉亨金魯正人俱可堪云幷仍置本職恐爲便當矣從之
정조 19년 · 강
命抱川縣監徐理修拿問處之
정조 19년 · 목
吏曹判書尹蓍東啓言抱川縣監丁遇泰水原近處守令中相換有仍令除朝辭赴任之命丁遇泰  與龍仁縣監徐理修相換下批後以此意關移京畿道臣處卽伏見啓下於臣曺之該監營狀本則  以徐理修除朝辭赴任措辭矣不待知委徑先赴  任揆以事體誠極可駭請抱川縣監徐理修令該府拿問處之從之
정조 19년 · 강
遞大司憲申思運執義宋煥箕掌令邊景祐李城輔持平姜克成司諫李宗燮
정조 19년 · 목
敎曰兩司在外及未肅拜人員許遞今日政以在京無故人差出未署經守令使之署經下送
정조 19년 · 목
以閔亨默爲興陽縣監安策爲海南縣監李潤明爲谷城縣監崔致驥爲同知
정조 19년 · 목
以李義弼爲大司憲嚴耆爲執義朴瑞源爲司諫鄭毅祚張錫胤爲掌令鄭魯榮爲持平
정조 19년 · 강
遞同義禁曺允亨
정조 19년 · 목
敎曰禁府堂上中老病人許遞今日政差出待下  批先開坐後謝恩
정조 19년 · 목
以鄭好仁爲判義禁申光履爲同義禁兪岳柱爲韓山郡守趙有善爲益山郡守○四政以鄭德濟爲淸河縣監
정조 19년 · 강
以鄭學畊爲忠淸兵使口傳也召見于重熙堂
정조 19년 · 강
命全羅監司李書九珍島前郡守崔尙耆拿來嚴問仍命尙耆改差
정조 19년 · 목
敎曰以羅州事方伯有捧供嚴覈之擧而今聞湖  南御史鄭晚錫還朝後別單及筵奏道內賑邑之塡壑民數不可但以十百計無邑不然珍島爲甚  羅州則猶屬下風蓋其該倅之殘暴觀於九日內盡捧幾萬包稅穀而其稔怨可知稔怨也故賙賑亦不盡心云旣現發之羅州其罪今無加減而最甚之珍島不可以渠之沒覺殘弁闊略於旣聞之後其在爲南民之道何待該曹之回啓乎珍島前郡守崔尙耆爲先令該府星火拿來嚴問口招期於得情塡壑多在冬春間則不可以前倅之全昧頭緖無異推納有所寬恕但捐廩約己證在衆口民不以塡壑咎其倅此或爲一分贖罪之端乎時郡守則當待該曹回啓處分而賑邑塡壑之數爻旣難一一計口追覈而往來之繡衣無人不立證後來者之言甚於前往者一路之公傳萬目之如電有不可掩矣然而道有道伯如聵如醉豈非常情之外乎此所以先問當施之律名於廟堂者也  觀此草記別無新見且況邑邑不可爬櫛則當從  按道者先置重典全羅監司李書九發遣都事宣  傳官奪符拿來仍令該府嚴問捧口招如曰其然亟施嶺海投竄之律以謝湖以南無告塡壑之民命又敎曰谷城縣監崔尙耆爲先改差今日政差  出
정조 19년 · 강
以忠淸兵使徐鼎修爲全羅監司陞補也
정조 19년 · 목
敎曰旣欲拯拔則宜施終始之私交龜時急亦甚俱便忠淸兵使徐鼎修全羅監司除授使之敎諭書袛受日卽爲登途兵使之代卽令該曹以在京  無故人口傳差出待下批當日辭朝城鑰仍留下送完伯密符以兵使時所授密符仍佩俾除廚傳之弊事令政院下諭○敎曰政官牌招開政全羅監司下批政事當日爲之又敎曰新除授全羅監司徐鼎修節度使下批今日政爲之
정조 19년 · 강
慶尙前監司趙鎭宅擅捧富民願納命罷鎭宅職
정조 19년 · 목
敎曰三南畢賑狀啓今日濟到始覺嶺南之富民  願納幷與廟堂而不報擅自許捧直爲登聞矣然則昨年頒印之綸音其可曰遵奉乎兩南之所報者獨嶺南不爲藩臣道理不當若此揆以國綱豈可仍置嶺南前道臣趙鎭宅罷職
정조 19년 · 강
備局以藍浦縣監申在德査事回啓請在德拿問重勘從之仍命改差以愼性眞代之口傳也
정조 19년 · 목
備局啓言頃因湖西暗行御史金羲淳書啓藍浦縣監申在德治績臧否自吏曹覆啓行査矣觀此  忠淸前監司李亨元査啓則以爲該縣監申在德  決牒專籍吏手事窮鄕冷弁不嫺文墨報牒狀題  不免考例於刑吏藉力於衙客則立落之間豈無  彼此扶抑之謗抄飢一委監色事付拔之賂遺邑戶之多入殘氓之見漏邑村里戶總之多寡較諸初中等賑案別無可執之跡災結減數分俵事十四結新起之收斂雖云各有歸處新墾處之當年減稅寔出朝家勸闢之盛意而混同徵稅擅自區處極爲駭然鹽盆官貿濫徵事鹽斗穀斗大小判異每包每兩之折定已極太廉又有往來之費一兩之價有難盡歸浦民一石之納恰過倍簁則不換本家之怨在所不免李哥山訟之反案雖因兩隻私和之狀而五十金行賂之跡今已綻露故究覈去處則邑吏受食金姓校滯囚蓋防船新造之際所入物力殆近五六百兩故從前謬例以境內富民差定分力共濟者卽是沿海邑鎭在在通患而該縣防船昨年適當改造之限所謂金慶寶頗有食根足以擔當故收議鄕員差換代將則蔑視官長逃避違拒故搜探捉囚俾爲懲此礪他角勝之習雖極可痛齊治之刑亦有界限六朔牢狴已涉過當二百餘兩之錢奪取補船擧措劻勷申在德罪狀令攸司稟處新起十四結自今秋爲始入錄實總貿鹽本價準數推給李哥賂錢徵捧還給該校吏從重懲治云以繡啓所陳論之則諸條不法節節無狀俱合重典而觀此査啓則抄飢之拔入不均邑村之多寡懸殊吏鄕諸招別無明白可執之端牒題報辭之借手於衙客邑吏無識武夫固不必深責而鹽盆之大斗濫徵價錢之折半輕給雖曰邑有謬例難免橫斂之罪鄕品代將不肯納錢至於六朔滯囚無異勒奪班戶山訟旣決還囚以致奸吏捧賂責亦有歸最是災結事體本自嚴重無論新舊雖把束之微爲守令者宜不敢容手況昨年朝家德意何等曠絕而減削許多窮民當受之結肆然分給於吏屬殆同私物之替用萬萬駭  痛請申在德令攸司拿問重勘敎以依回啓施行  該倅旣有拿問重勘之命改差差代
정조 19년 · 강
命犯夜人武藝別監具興遠嚴棍除案
정조 19년 · 목
訓鍊都監以今十六日初更武藝別監具興遠被  捉啓敎以飭禁之下犯科駭然嚴棍後分付該廳  除案
정조 19년 · 강
定壯勇內外營哨官遷轉之式
정조 19년 · 목
整理儀軌廳啓言因華城留守趙心泰所啓外營哨官宣職遷轉事批旨有論理草記之命矣外營哨官之以宣部守三薦差出實出於重事面奬軍  校之意今若與內營哨官宣職遷轉窠相間輪回  在官方別無掣礙之端在渠輩尤爲慰悅之道而內外營事體差有間焉內營哨官兩都目連次遷  轉外營哨官間二都目一次遷轉事更爲定式似爲合宜而事係官制變通臣等不敢擅便請更令該曹論理稟處允之敎以內營哨官則六品遷轉外營則亦當依此爲之乎內外自別勞逸懸殊不  可只以每政間政區別而已鄕哨官以初仕遷轉  宣薦則雖宣傳官直擬
정조 19년 · 강
校理金銑疏論鄭景淳鄭昌順曺允大賜批仍命罷銑職
정조 19년 · 목
疏略曰世道日下人心陷溺亂逆層生無變不有  而若其架虛鑿空指無謂有百道興訛必欲矯誣聖德而後已者未有如今日之東浚也盤據旣久  滋蔓漸大脈絡相因氣勢愈熾而苟究根柢則鄭景淳之暗地主張蓋與東浚同一渠魁也陰圖凶謀豈無所受而妖言詤說亦有所由則指揮之地  殆同敎猱閃忽之跡罔非如蜮作俑於此譸張於彼致令一世靡然註誤浸浸末流幾至滔天及其  蹤跡旣綻誅討將行則約與自戕同在於一日之內萬目所覩眞贓畢露此擧國臣民之所扼腕而裂眦者也惟殿下更留三恩亟揮乾斷焉噫懲討不行法綱太疏奸徒生心無所顧忌蛇結之勢愈固狼毒之氣益肆甚至於鄭昌順之疏出而世道之變一何至此噫彼昌順始也附麗於厚謙終焉締結於偉簡暗售戕害之習莫掩綢繆之迹惟其賦性自來巧黠故善於脫兔仍作漏魚而晚托東浚把作奇貨比隣而居晝宵密勿白首昵押惟恐一言之或忤曲意承奉備盡萬方之甘誘珍禽奇花罔非昌順之納媚也子女玉帛半是昌順之效勞也遂至招權賣勢自作謀主者卽里夫街卒之所嘗唾罵者也迺者臺言之斥猶未免太涉寬假而竄配薄勘之旣允旋寢亦出於我聖上化龍蛇之盛意則渠若有一分嚴畏之心固當屛縮知懼歸身大化之中以圖革心之方而乃反外托自鳴之疏內售陰護之計滿篇粧撰旨意叵測敢以國邊之說屬之於東浚黨伐之目歸之於臺論噫喜痛矣此何心腸國邊之稱雖借東浚之口而今於罪惡已彰之後無難創出容易說去放恣無嚴罪難容誅而其平日之認以爲眞箇國邊昭不可掩矣夫愛其君忠其君而後始可許以國邊則如東浚誣聖躬者謂之國邊可乎以一邊斥一邊之習乃可稱之黨伐則攻浚賊如渠者流謂之黨伐可乎惟其悍性難化宿處猶戀妖賊之斷案已具而了無一言半辭之及於聲罪卞誣敢以國邊二字隱然爲東浚立幟者然歟欲爲疑亂國是之計其心所在吁亦凶矣又況巨魁徑斃天討未加聖誣莫卞明諭不下世道人心莫可收拾而疏啓迭發同聲致討出於擧國之公憤則渠又以黨伐之說敢生掉脫之心上以眩惑天聽下以疑動群心而咆哮噴薄乃至於此耶此非但爲渠一身而已凡係東浚之血黨必欲盡歸於黨伐之科使一世公議莫敢誰何作爲欛柄者其所爲計尤豈不巧且憯乎至若詬辱言官而要與面質眼無君父而直請鮮疑者是豈臣分之所敢出也此而不嚴示隄防則爲賊右袒角勝公議之徒其將接跡而起不知何樣駭機發於何地臣謂鄭昌順亟施屛裔之典不容少緩也忠淸監司曺允大本以癡蠢之性徒懷得失之念陰附妖賊暗濟巳私爲世指目厥惟久矣曩者都憲時一疏全沒沫血斷腕之義只出遮眼塞責之計不過爲謄傳一紙者猶且顧瞻於何地公議之憤鬱至今未已雖以居官言之曾補西邑鄙謗載路纔鮮沁紱貪聲未艾則如此之人不宜復畀藩臬之任亦施譴削之典斷不可已也批以向論故重臣事也亦有下敎者以偶然之事加之以難明之誣又請格外之律駭然極矣今何敢更以此看作處義乎鄭昌順事疏之獵獵有銛鋒重臣口業本來則然反以此若是構勒多釋注鮮驅之於右袒角勝之科言雖容易受者必冤況乙未間卽除承宣則附麗之斥太不着題卽此一款難免擬律不審之罪爾則罷職曺允大事藩  任體重豈可以風聞論斷乎辭朝不遠亦不可置  之䵝䵢西邑沁都果有指陳之跡待政院之問啓於爾爾卽條對今日可言之事何限而斷斷於重  臣添之以錦伯黨伐之嫌重臣之疏雖謂之切中  可也如爾輩有之是豈近日陶鎔維新之苦心乎萬萬駭然
정조 19년 · 강
命金銑疏所論錦伯曺允大西邑鄙謗沁紱貪聲兩條問于銑指陳以啓仍命廟堂允大之飭令辭朝可否具意見草記
정조 19년 · 목
敎曰錦伯曺允大被論句語中西邑鄙謗沁紱貪聲指陳信然之條件以爲憑處之地而問于校理金銑以啓○政院啓言錦伯曺允大被論句語問于前校理金銑處則以爲臣公憤所激敢有指陳矣今伏承問啓之命不勝惶悚曺允大以平壤庶尹時鄙瑣之謗載於道路沁都留守時貪吝之誚播諸耳目無人不知故臣亦得聞於風傳厥惟久矣近來含默成風而官規絕罕貪官汚吏之類無所懲畏故臣不勝慨然以無憚大吏之意粗效懲勵之忱今於問啓之下惶恐震懍無以仰對云矣  敎以賑簿已畢行將交龜而道伯事忽地如是葛藤以  其對辭觀之可知其塗聽塗說然則飭令辭朝無所不可乎卿等旣不登筵以其意見草記事言于廟堂
정조 19년 · 강
檢閱吳泰曾上疏賜例批仍命致祭文借名書呈事朴吉源處添問目
정조 19년 · 목
疏略曰日前館吏以校理朴吉源所草故參判李義行致祭祭文來示於臣故循例入啓矣追聞該  儒臣之言則非其手出也卽本家所送云緣臣聾聵屬草則未能主掌書呈則全不審察使借名文字至登乙覽上貽國體之屑越下致館規之破壞顧何敢以已經薄勘晏然自恕乎伏乞亟賜重譴以爲有官守失其職者之戒○敎曰觀此翰林吳泰曾上疏渠固有溺職之罪而名以代撰之文借名書呈不但駭然該知製敎亦以非其手出而本  家所送言於翰林則翰林之言可知其的實本家豈敢自撰渠家之事乎近來風習雖曰不古旣聞  之後不可仍置朴吉源處添問目此後此等之習各別嚴禁更有犯者隨現重繩以尊事體以敦風俗
정조 19년 · 강
注書鄭文始以金銑疏事上疏賜例批尋命姑遞
정조 19년 · 목
疏略曰臣俄於直中伏見堂疏之到院者臚罪臣  父語極憯毒便同急書臣乍接疏本神魂飛越情私崩迫陳章請出亦涉唐突蒼黃徑退恭俟罪罰及承堂疏之批字字恩言洞賜昭晣闔門感泣不知死所而第臣情勢不可以官職自居伏乞亟削臣職○政院啓言注書鄭文始疏批已下請卽牌招敎以金銑疏語傍觀代怖則渠之處義事似然  矣渠疏之不能卞明可知其年少生疏所致而督令當日內察職殊非敦俗之義姑遞
정조 19년 · 강
平安監司金載瓚以趙岱事上疏請譴賜例批
정조 19년 · 목
疏略曰三和前府使趙岱失待之罪駭妄極矣驕濫甚矣執此啓罷固不可已而只緣臣臨事率心當局少商惟知軍務之爲重未覺密符之在身發送令旗將欲拿致及其更入思量追悔卒遽收還前令替拿邑裨而止伊時事狀不過如斯日前査啓只循擧實之義矣若其褊裨私相問啓之言反爲岱藉口凌踏之柄實臣意慮之所未到者而岱乃借客幻主架空成眞以私談而捏爲公證非臣言而勒歸將令必欲陷臣於當事乖法封啓失實之科至有褊裨追覈之擧而天鑑孔昭無微不燭乃以本末長短曲費辭敎過加原恕只以不知亦罪止於越俸末勘臣奉讀百回感淚無從而臣心之惶隕愧縮則實無自措之地矣噫臣雖無似秩九卿而位方面不能彈制一倅反攖其蠆受其蹈藉更無餘地以至疑訕溢世譏嘲聒耳如臣所遭卽前所未聞之事也更以何顏坐公堂按列邑以對一營之將吏哉至於廟堂草記之論列臣實有失亶合無卞而惟是金吾之必捧題外之供者無非臣行未有素情不見孚之致惟當自反尙誰咎也第念後之爲方伯連帥者必當以臣爲戒過於懲羹雖有大吏之不率化者無以出一言而抵之法也是豈朝家之小憂也今以臣一着之誤使淸朝帶羞法紀墜地臣之罪到此而益著因仍蹲冒  斷無是理伏乞亟降威罰
정조 19년 · 강
推翰林吳泰曾拿處假注書曺錫中
정조 19년 · 목
承旨洪仁浩啓言奉命史官書啓事體至重所當手書入啓而昨日農形摘奸史官吳泰曾書啓不  爲手寫使事變假注書曺錫中替書以入事未前有合施重勘而本院無他可施之罰敎以雖甚駭然渠則今日登筵無隙衆所共知當該翰林爲先推考渠不自請豈有使之書之之理乎當該假注書曺錫中拿問處之
정조 19년 · 강
咸鏡監司趙宗鉉疏辭新資賜批
정조 19년 · 목
批以今番賞典在卿與有榮焉勿辭行公
정조 19년 · 강
命京史庫所留各處史庫册子待淸明曝曬
정조 19년 · 목
檢閱吳泰曾啓言各處史庫當置之册子卷帙旣  多而姑留京庫今已多年或不無經霖濕壞之患臣意則待日氣淸明時竝爲曝曬恐合事宜從之
정조 19년 · 강
罷堤川縣馬稧納貰之規仍命節目許題之該道臣鄭存中推考前縣監李良會拿處
정조 19년 · 목
備局啓言頃因湖西暗行御史書啓堤川縣監朴休源濫稅與否自吏曹覆啓行査矣觀此忠情前監司李亨元査啓則以爲行商濫稅事卽馬貰之謂而庚戌年創始者大抵堤川以三道交會之地只有邑底一場商賈坌集交易征市之利自來不敷故始創立馬作稧之規仍出受雇納貰之例出自堤市馱運他境者皆以稧馬載持除出什一之數添付馬稧之財一以救邑里凋殘之勢一以補迎逢軍馬之弊在商賈則旣非稧馬而加徵均是給貰而載卜則別無稱冤之端在雇人則馬是官立貰從商出而酬賴資生則惟當樂從之不暇元無生怨之可論而所謂濫稅之說果有苗脈木溪原州等民人輩備馬馱卜作爲生涯而一自馬稧納稅之出而始分渠輩專利之資故做出濫稅之謗要爲罷稧之計臣於巡到該縣之日査閱節目詳探事實則足爲民邑蘇瘼之道到今難以變改此後馬馱稧貰除減五分二永久遵行事更成節目而本事旣非卽今創始不過襲用流例則該縣監別無論罪之端以待處分云朴休源聽訟之際不能果斷繡啓道査雖無異同謹拙勤敬道臣旣如是論列則別無可罪之端馬貰一款本邑雖曰殘  邑欲捄官馬之弊豈無其道而官自設稧法外徵稅殆同商賈輩私相雇貰致有隣民之呼冤事面  苟簡名色瑣屑而至於報營門成節目因仍謬例遂成邑規營邑俱未免錯誤今於登聞行査之後不可置以不論庚戌創始該縣監李良會令攸司拿問勘處節目許題之當該道臣捧現告推考時  縣監朴休源本事旣異創行道啓亦無論罪請令姑置之此後則設稧納稅之規永爲單罷敎以依回啓施行
정조 19년 · 강
重推湖西御史朴鍾淳